በአማርኛ ቋንቋ ትምህርት አውድ የጽሑፍ ውቅር ብልሐቶች የተማሪዎችን የአንብቦ የመረዳት ችሎታን ለማሻሻል ያላቸው አስተዋጽኦ ( በልዑል አለማየሁ አንደኛ ደረጃ ትምህርት ቤት የሰባተኛ ክፍል ተተኳሪነት)

ሳራ ዮሃንስ [[1]](#footnote-1)እና ዶ/ር አማረ ተሾመ[[2]](#footnote-2)

 **አህፅሮተ ጥናት**

የዚህ ጥናት ዋና ዓላማ የጽሑፍ ውቅር ብልሃትን በግልጽ ማስተማር የአንብቦ መረዳት ችሎታን ለማሻሻል ያለውን አስተዋጽኦ መፈተሽ ነው፡፡ የጥናቱ ዘዴ ከፊል ሙከራዊ ሲሆን፣ ተግባራዊ የተደረገው በጎንደር ከተማ በሚገኘው ልዑል አለማየሁ አንደኛ ደረጃ ሙሉ ሳይክል ትምህርት ቤት የሰባተኛ ክፍል ደረጃ በአመቺ ንሞና ስልት ተመርጦ ነው፡፡ በትምህርት ቤቱ በመማር ላይ ከሚገኙ አምስት ምድብ የሰባተኛ ክፍል ተማሪዎች መካከል በአንድ መምህር የሚማሩ ሶስት ምድብ ተማሪዎች በቀላል የዕጣ ንሞና ስልት ተለይተው ቅድመ ፈተና ተፈትነዋል፡፡ ከሶስት ምድብ ተማሪዎች መካከል ተመጣጣኝ የአንብቦ መረዳት ችሎታ አማካይ ውጤት ያስመዘገቡ ሁለት ምድብ ተማሪዎች ተለይተው በቀላል የዕጣ ንሞና ስልት አንዱ የሙከራ ሌላው የቁጥጥር ቡድን ሆነው ተመድበዋል፡፡ በጥናቱ ዋነኛ የመረጃ መሰብሰቢያ መሳሪያ ፈተና ነው፡፡ ፈተናው ቅድመ እና ድህረ ፈተና ሲሆን፣ የቅድመ ፈተናው ዓላማ ተማሪዎች ከልምምድ በፊት ተመጣጣኝ የአንብቦ መረዳት ችሎታ መኖር አለመኖራቸውን ለመፈተሽ ነው፡፡ የድህረ ፈተናው ዓላማ ደግሞ የሙከራ እና የቁጥጥር ቡድኑ ተማሪዎች በተለያዩ የማስተማሪያ ዘዴዎች የማንበብ ክሂልን ከተማሩ በኋላ በመካከላቸው ጉልህ ልዩነት መኖር አለመኖሩን ለመፈተሽ ነው፡፡ በሁለቱ ቡድኖች በቅድመ እና ድህረ ልምምድ ፈተና የተገኙ ውጤቶች በባዕድ ናሙና ቲ-ቴስት ትንተና ዘዴ ተሰልቷል፡፡ የተገኙት ውጤቶች እንደሚያመላክቱት በሁለቱ ቡድኖች ቅድመ ፈተና ተመጣጣኝ አማካይ ውጤት ተመዝግቧል፡፡ በዚህም የተነሳ በሙከራ ቡድኑ እና በቁጥትር ቡድኑ መካከል ጉልህ ተመጣጣኝ የአንብቦ መረዳጽ ችሎታ ተስተውሏል፡፡ ሆኖም በድህረ ፈተና ውጤት የሙከራ ቡድኑ ተማሪዎች ከቁጥጥር ቡድኑ ተማሪዎች ጉልህ ልዩነት (0.043) አሳይተዋል፡፡ ይህም የተገኘው ውጤት የጽሑፍ ውቅር ብልሃትን በግልጽ ማስተማር የተማሪዎችን አንብቦ መረዳት ችሎታ ለማሻሻል ጉልህ አስተዋጽኦ እንዳለው አመላክቷል፡፡ ከጥናቱ የተገኙ ውጤቶችን መሰረት በማድረግ በጥናቱ መጨረሻ ክፍል መደምደሚያ እና አስተያየቶች እንዲቀርቡ ተደርጓል፡፡

**ቁልፍ ቃላት፡-** የጽሑፍ ውቅር ብልሃት፣ አንብቦ መረዳት

#

# መግቢያ

ብልሀት ማንኛውንም ጉዳይ የማከናወን የመማር ስልት ወይም ክህሎት፣ ከሚጠበቀው ግብ ለመድረስ የሚያገለግል መንገድ ወይም ዘዴ ሲሆን መጠሪያው ከቀደምት የግሪክ ቃል (ስትራቴጅያ) የሚል ስያሜ አለው፡፡ እንደ Grabe (2002) ገለጻ ብልሀትን ለመጀመሪያ ጊዜ ያስተዋወቁት Rubin (1987) እና Cohen (1987) የተባሉ ምሁራን ሲሆኑ ፈለጋቸውን በመከተል በርካታ ምርምሮችን በማካሄድ ደግሞ እነ Oxford (1990)፣ O’Malley & Chamot (1990)፣ Brown (1994) & Ellis (1994) በተለያዩ ጊዜያት ለቋንቋ ብልሀት መታወቅ የበኩላቸውን አስተዋፅኦ አበርክተዋል፡፡ Rose & Harbon (2013) እነ O’Malley & Chamot (1990)፣ Cohen(1987) & Rubin(1987)ን ጠቅሰው እንደሚያስረዱት የቋንቋ መማር ብልሃቶች ተማሪዎች በቋንቋ መማር ወቅት የሚገጥሟቸውን ማናቸውም ችግሮች ለመቅረፍ፣ መማራቸውን ለማቅለል፣ ለማቀላጠፍ እና ለመረዳት ይሁነኝ ብለው በራስ ፍላጎት የሚመርጧቸው የመማር ልዩ ልዩ ዘዴዎች ናቸው፡፡

Oxford (1990) የቋንቋ ብልሃቶችን ሲገልጹ ተማሪዎች የቋንቋ ትምህርት በሚማሩበት ጊዜ ሂደቱን ፈጣን፣ አዝናኝ፣ ቀላል፣ ወደ ሌሎች ዘዴዎች ለመሸጋገር የሚከናወኑ ተግባራት እና የሚጠቀሙባቸው ዘዴዎች መሆናቸውን ያስረዳሉ፡፡ በሌላ መልኩ O’Malley & Chamot (1990) የቋንቋ መማር ብልሃቶች ልዩ ልዩ ትምህርቶችን ወይም ባህሪያትን እያንዳንዱ ግለሰብ በራሱ ለመረዳት፣ ለመማር ወይም የተገኘ አዲስ መረጃን ይዞ ለመቆየት እንደሚያገለግሉ ያስረዳሉ፡፡

Griffiths (2008) እነ Malaflin (1978) & Bistok (1978)ን ዋቢ አድረገው እንደሚገልጹት የቋንቋ መማር ብልሀት የጥናት ዘርፍ ከአእምሯዊ ስነልቦና እድገት ጋር ተያይዞ የመጣ እሳቤ ነው፡፡ በመቀጠልም የአእምሯውያን ስነልቦና ለቋንቋ ትምህርት መረጃ ማግኛ ሂደት ዘዴን ማፍለቃቸውን ያስረዳሉ፡፡

ከብልሀቶች መካከል አንዱ የሆነው የፅሁፍ ውቅር ብልሀት የጥናትና ምርምር ቅድመ ታሪካዊ ዳራ የጀመረው በ1970ዎቹ ሲሆን፣ ግንባር ቀደም ጠንሳሹም ሆነ ብልሀቱን ለመጀመሪያ ጊዜ ያስተዋወቁት Meyer የዶክትሬት ጥናትና ፕሮጀክት በሚያከናውኑበት ወቅት ነበር፡፡ Meyer ከመካከለኛ ደረጃ ትምህርትቤቶች እስከ መካከለኛ የኮሌጅ ተማሪዎች የውቅር ብልሀት አጠቃቀምን መሰረት አድርገው ጥናት እንዳካሄዱም (Meyer & Ray, 2011) ያስረዳሉ፡፡ Meyer & Ray (2011) አክለውም፣ የፅሁፍ ውቅር በመማርና በትውስታ ላይ ያለውን ተፅዕኖ በመፈተሽ ላይ ትኩረት አድርገው በርካታ የምርምር ስራዎች የተካሄዱ መሆኑን (Meyer & Freedle, 1984፣ Meyer & Rice, 1982፣ Meyer, 1975፣ Meyer & Mc Conkie, 1973)ን ዋቢ በማድረግ ገልፀዋል፡፡

የፅሁፍ ውቅር ብልሀት ለቋንቋ ትምህርት መማር ማስተማር ከሚያበረክተው ፋይዳ አኳያ በምሁራን መካከል ክርክሮች ተካሂደዋል፡፡ የመጀመሪያው ምንም እንኳን የብልሀቶች ተቀዳሚ ዓላማ የቋንቋ መማርን ማቀላጠፍ እና ቋንቋን ለመማር ዓይነተኛ መሳሪያ /ዘዴ/ በመሆናቸው ትኩረት ተሰጥቷቸው የነበሩ ቢሆንም፣ ካላቸው የቋንቋ ጥናቶች ታሪክ አኳያ በብልሀቶቹ እና በቋንቋ መማር ስኬታማነት /ውጤታማነት/ መካከል ስላለው ግንኙነት /ተዛምዶ/ ያሳዩት ውጤት አወዛጋቢ መሆኑ ተጠቃሽ ነው፡፡ በተመሳሳይ በ1990ዎቹ የተካሄዱት ምርምሮች ስለቋንቋ መማር ብልሀቶች ለመረጃ መሰብሰቢያነት በተጠቀሟቸው መሳሪያዎች ላይ በርካታ የተለያዩ ነጥቦች መታየት ተችሏል፡፡ ሁለተኛው በዘርፉ ላይ ጉልህ መከራከሪያ ነጥብ የነበረው ስለብልሀቶች ከተሰጡ ብያኔዎች እና ፅንሰሀሳቦች ጋር የተያያዘ ነው (Rose,2012)፡፡ የዘርፉ ተመራማሪ ከሆኑት አንዱ Macaro (2010) በወቅቱ አወዛጋቢ ወይም አከራካሪ የነበሩት ጉዳዮች እና ስምምነት ያላገኙት፤ ብልሀቶች የሚገኙት በአእምሮ ውስጥ ነው? በአእምሮ ውጭ ነው? የተማሪ ብልሀቶች የሚያካትቱት እውቀትን፣ እሳቤን፣ ተግባርን ወይስ ሶስቱን ነው? ብልሀቶችን ለመመደብ /ለመፈረጅ/ በፅንሰ ሀሳብ? በቅደም ተከተል? ወይስ በጉድኝት ነው? ብልሀቶች የሚኖሩት በሁሉም የመማር ሁኔታዎች ነው? በተግባራትና በአውዶች ነው? ብልሀቶች በቋንቋ ሂደቶች ውስጥ ወሳኝ ወይስ ተጨማሪ ነገሮች ናቸው? የሚሉት ጥያቄዎች አከራካሪ መሆናቸውን ያስረዳሉ፡፡

እንደ O’Malley & Chamot (1990) ገለጻ ደግሞ ከፅሁፍ ውቅር ብልሀት አስፈላጊነት አንጻር የመስኩ ምሁራን ሁለት መሰረታዊ ያሏቸውን ጥያቄዎች በማንሳት አስተያየታቸውን ሰንዝረዋል፡፡ የመጀመሪያው ጥያቄ ከእነዚህ የብልሀት ማስተማሪያ /መማሪያ/ ተማሪው የሚያገኘው ፋይዳ አለ ወይ? የሚለው ነው፡፡ ፋይዳው ምንድን ነው ሲባል እነዚህ ብልሀቶች በቋንቋ ክሂሎች ላይ ሊተገበሩ እንደሚችሉ ልዩ ልዩ የጥናት ማሳያዎች አሉ፡፡ ለዚህም ምሳሌ የሚሆነው Macaro (2008) ያካሄዱት የጥናት ውጤት ነው፡፡ ጥናቱ የተካሄደው በእንግሊዝ ሀገር ሲሆን በወቅቱ በማዳመጥ ማስተማሪያ /መማሪያ/ ብልሀት ሲማሩ የነበሩት የፈረንሳይ ተማሪዎች የማዳመጥ ክሂል መጎልበቱን /መሻሻሉን/ ያረጋገጠ ሆኗል፡፡

ሁለተኛው ጥያቄ መምህራኑ በማስተማር ላይ የመማር ብልሀቶችን ተግባር ላይ ለማዋል የሚኖራቸው እውቀትና ግንዛቤ ምን ያህል ነው? የሚል ሲሆንይህ ሃሳብ ተማሪዎችስ ብልሀቶችን ተጠቅመው ሲማሩ የማንበብክሂላቸው ሊያዳብር የሚችለው እንዴት ነው? የሚል ሌላ ጥያቄ ስለሚያስነሳ ይህ ሁኔታም በምርምር ዘርፉ ላይ መሰረት እንዲኖረው ጉልህ አስተዋፅኦ አድርጓል ፡፡ የጽሑፍ ውቅር እንደ Hess (2006) ገለጻ አንድ ጸሀፊ መረጃን በጽሑፉ ውስጥ የሚያቀናጅበት መንገድ መሆኑን ይገልጻሉ፤ እንዲሁም የጽሑፍ ውቅር አንባቢ የጽሑፉን መልእክት እንዲረዳ በየሀሳቦች መካከል ፍንጭ የሚሰጡ ቃላትን እንደሚያካትት ያስረዳሉ፡፡

የጽሑፍ ውቅር እውቀት በጽሑፍ ውስጥ ዓብይና ንዑሳን ሃሳቦችን ተጠየቃዊ ግንኙነት ለመለየት ያስችላል፡፡ የጽሑፍ ውቅር ብልሃቱን ለይቶ ማወቅ ከምንባቡ ሃሳብ ጋር ለመገናኘት ጠቀሜታ አለው፡፡ በመጀመሪያ የጽሑፍ አወቃቀሩን ለይቶ ማወቅ አንባቢዎች ከጽሑፍ ውስጥ የሚፈልጉትን ሃሳብ እንዲለዩ ያስችላል፡፡ ቀጥሎ የትኛው ምማንበብ ከሃሳብ አንድነት እና ልዩነት አኳያ እንደተገለፀ የውቅር ብልሃቱን መለየት ጠቃሚ ነው፡፡ በመጨረሻም አንባቢዎች የጽሑፉን ሃሳብ ለመረዳት ምን አይነት ሂደት መከተል እንዳለባቸው እንደሚያመላክት (Meyer, Brandt, & Bluth, 1980) ያስረዳሉ፡፡

በአጠቃላይ በዚህ የመረጃ ዘመን ከጋዜጦች፣ ከመጽሔት፣ ከድህረገጽ እና ከተለያዩ መጻህፍት መረጃዎችን አንብቦ ለመረዳት እና ተገቢ ምላሽ ለመስጠት በብልሃት ማንበብ በአንባቢዎች የመረዳት ችሎታ ላይ ከፍተኛ ሚና እንዳለው መረዳት ይቻላል፡፡ በመሆኑም የጽሁፍ ውቅር ብልሀት አስፈላጊ መሆኑን በመረዳት በዚህ የጥናት ሂደትም የፅሁፍ ውቅር ብልሀት ለአንብቦ መረዳት ያለውን ውጤታማነት በከፊል ሙከራዊ ጥናት ለመፈተሽ ተካሄዷል፡፡ ይህ ጥናት በዋናነት የፅሁፍ ውቅር ብልሃቶችን በግልጽ በመጠቀም ማስተማር የተማሪዎችን አንብቦ የመረዳት ችሎታ ለማሻሻል ያለውን አስተዋጽኦ የፈተሸ ነው፡፡

ማንበብ ማንኛውንም ትምህርት ለመማር መሠረት ሲሆን፣ በመጀመሪያ ደረጃ ትምህርት ማንበብ የቻሉ ተማሪዎች ለወደፊቱ የትምህርት ስኬታቸው ከፍተኛ አስተዋጽኦ አለው፡፡ ነገር ግን በሀገራችን የማንበብ ክሂል እንዳልተሻሻለ የተለያዩ ጥናቶች ያመላክታሉ፡፡ እንድሪስ (2009) በአንደኛ ደረጃ ትምህርት ቤት ተማሪዎች የአንብቦ መረዳት ችግር እንደሚታይ በጥናታቸው ገልጸዋል፡፡ሌላው በመጀመሪያ ደረጃ የመጀመሪያ እርከን ላይ የተካሄደ የማንበብ ክሂል ግምገማ (Early Grade Reading Assessment) EGRA (2010) ጥናት ነው፡፡ ጥናቱ ከትምህርት ሚኒስቴር ጋር በመቀናጀት የአንደኛ ደረጃ ተማሪዎች በአፍ መፍቻ ቋንቋ አንብቦ የመረዳት ችሎታ በምን ደረጃ ላይ እንደሚገኝ የፈተሸ ነው፡፡ በ2007 በአራተኛ ክፍል ተማሪዎች ላይ የተካሄደው የጥናት ውጤት እንደሚያሳየው 14.6% የሚሆኑት በአንብቦ መረዳት ችሎታ ብቁ ሆነው ሲገኙ፣ 33.7% ለደረጃው በሚመጥን የሚያነቡ እና ከደረጃ በታች የሚያነቡ ደግሞ 51.7% ተማሪዎች መሆናቸው ተገልጿል፡፡ በተጨማሪም በስምንት ክልሎች (ኦሮሚያ፣ አማራ፣ ትግራይ፣ ደቡብ ህዝቦች፣ ቤኒሻንጉል ጉምዝ፣ ሶማሊያ፣ አዲስ አበባና ሀረሬ) እና በስድስት ቋንቋዎች (ኦሮምኛ፣ አማርኛ፣ ትግርኛ፣ ሲዳምኛ፣ ሶማልኛና ሃረሪኛ) ሀገርአቀፍ ጥናት ተደርጓል፡፡ የጥናቱ አካላይ 96% የሚሆነውን የኢትዮጵያ ክፍል የሸፈነ ነበር፡፡ በጥናቱ ውጤት እንደተገለፀው በኢትዮጵያ በአፍ መፍቻ ቋንቋቸው የሚማሩ የአንደኛ ደረጃ ተማሪዎች የማንበብ ክሂል ዝቅተኛ በመሆኑ ለቀላል የአንብቦ መረዳት ጥያቄዎች መልስ መስጠት የቻሉት ከ50% በታች የሚሆኑት ናቸው፡፡ ለምሳሌ፣ የአማራ ክልል የአንደኛ ደረጃ ተማሪዎች የአማርኛ ቋንቋ አንብቦ የመረዳት ችሎታ ሲታይ በአማርኛ አፍፈት የሁለተኛ ክፍል ተማሪዎች ፊደል ለይተው ማንበብ የማይችሉት 27.5% የሚሆኑት ናቸው፡፡ የሦስተኛ ክፍል ተማሪዎች ደግሞ 17% የሚሆኑት ናቸው፡፡ አንብበው መረዳት የማይችሉት 49% የሚሆኑ የሁለተኛ ክፍል ተማሪዎች እና 30.4% የሚሆኑ ደግሞ የሶስተኛ ክፍል ተማሪዎች ናቸው፡፡

በEGRA (2010) ጥናት ላይ የተገለፀው ሌላው ነጥብ እ.አ.አ በ2000፣ በ2004 እና በ2007 የተከናወኑት የጥናት ግኝቶች ያመላከቱት የተማሪዎች የማንበብ ችሎታ ከጊዜ ወደ ጊዜ እያሽቆለቆለ የሄደ መሆኑን ነው፡፡ በመሆኑም በማንበብ ክሂል ዙሪያ አስፈላጊውን ዝግጅት በማድረግ ችግሩን ለመለወጥ መስራት ያስፈልጋል የሚል አስተያየት መጠቆሙ ለዚህ ጥናት መነሻ ምክንያት ነው፡፡

የአንብቦ መረዳት ክሂል ላይ ተመስርተው የጽሑፍ ውቅር ብልሃትን በሙከራዊ ጥናት መልክ ያዩ ጥናቶች ውስጥ የእንድሪስ (2009) ጥናት ተጠቃሽ ነው፡፡ ጥናቱም በአንደኛ ደረጃ ትምህርት ቤት በስድስተኛ ክፍል ተማሪዎች ላይ የተካሄደ ሲሆን የቴክስት ውቅር ብልሃቶች በተማሪዎች የአንብቦ መረዳት፣ የማንበብ ግለብቃት እምነት፣ የማንበብ ተነሳሽነት እና የማንበብ ትኩረት ላይ ተጽዕኖ እንደሚያሳድሩ በጥናታቸው አመላክተዋል፡፡ የጥናቱን ውጤት መሰረት አድርገው በሌሎች የክፍል ደረጃዎችና በሌሎች የቴክስት ውቅር ብልሃቶች ረዘም ላለ ጊዜ ሰፊ የናሙና ብዛት ተወስዶ ተመሳሳይ ጥናት ቢደረግ ስለብልሃቶች ሚና ያለውን ግንዛቤ ማስፋት እንደሚያስችልም ጠቁመዋል፡፡

ሙሉገበያ (2009) በአዲስ ዘመን ሁለተኛ ደረጃ ትምህርትቤት በዘጠነኛ ክፍል ተማሪዎች በአንድ ቡድን በሁለት የጽሑፍ ውቅሮች ብቻ የተከናወነ ጥናት ነው፡፡ በጥናት ውጤታቸው የአንብቦ መረዳት ትምህርት የጽሑፍ አወቃቀርን መሰረት አድርጎ ቢቀርብ አንብቦ የመረዳት ችሎታ እንደሚጎለብት ገልጸዋል፡፡ በሌላ በኩል ጥናቱ ከጽሑፍ አወቃቀሮች ውስጥ በምክንያትና ውጤት እና በገለጻ ላይ ማተኮሩ እና በአንድ ቡድን መጠናቱ ውስንነት ታይቶበታል፡፡ ስለሆነም ሌሎች አጥኝዎች ሁሉንም የጽሑፍ አወቃቀር አይነቶች አካተው ቢያጠኑ የተሻለ ግንዛቤ ሊገኝ እንደሚችል መጠቆሙ ጥናት ለማካሄድ አነሳሽ ምክንያት ሆኗል፡፡

ጥሩነሽ (2005) በሰሜን ሸዋ ዞን በሁለተኛ ደረጃ ትምህርት ቤት በዘጠነኛ ክፍል ተማሪዎች ላይ በአንድ ቡድን በሁለት የቴክስት ውቅሮች ብቻ የተካሄደ ጥናት ነው፡፡ በጥናቱ ውጤት መሰረት የቴክስት አወቃቀርን በቀጥታ ማስተማር የተማሪዎችን አንብቦ የመረዳት ችሎታ እና የማንበብ ፍላጎት ለማሳደግ ጠቃሚ መሆኑን ገልጸዋል፡፡ ነገር ግን ጥናቱ ከቴክስት ውቅሮች መካከል በችግርና መፍትሄ እና በማወዳደር ወይም ማነጻጸር ላይ ብቻ አትኩሮ በአንድ ቡድን በመከናወኑ ውስንነት እንዳለበት ገልጸዋል፡፡

በሌላ በኩል እንድሪስ (2009)፣ Barnitz (1985) & Pardo (2004)ን ጠቅሰው የአንብቦ መረዳት ችሎታ እና የሀሳብ አደረጃጀት የተማሪዎችን ባህል፣ ቋንቋ፣ አካባቢያዊና አውዳዊ ሁኔታን መሰረት አድርጎ እንደሚለያይ ያስረዳሉ፡፡ በተጨማሪም የተማሪዎች አካባቢያዊ ሁኔታ በብልሃት ለመማርና ለመረዳት ውጤታማነት አዎንታዊ ወይም አሉታዊ ተጽዕኖ እንደሚያሳድር ገልጸዋል፡፡ በመሆኑም አጥኝዋ በጎንደር ከተማ ልዑል አለማየሁ አንደኛ ደረጃ ሙሉ ሳይክል ትምህርት ቤት የሰባተኛ ክፍል ተማሪዎች በጽሑፍ ውቅር ብልሃት ሲማሩ ለአንብቦ መረዳት ችሎታቸው አሉታዊ ወይስ አዎንታዊ ተጽዕኖ ይኖረው ይሆን? የሚል ጥያቄ ማሳደሩ ጥናት ለማድረግ ዋነኛ ምክንያት ሆኗል፡፡

Meyer and Ray (2011)፣ Armbuster et al. (1987)ን ዋቢ አድርገው በመማር ማስተማሩ ሂደት በአብዛኛው ተማሪዎች ከመጀመሪያ ደረጃ ትምህርት ወደ ሁለተኛው እርከን ደረጃቸው እየጨመረ ሲሄድ አዳዲስ አወቃቀር ያላቸው ውስብስብ የፅሁፍ ዓይነቶች ያጋጥሟቸዋል፡፡ ምክንያቱም በሁለተኛ ደረጃ ትምህርትቤቶች የማንበብትምህርት አሰጣጥ ብዙ ጊዜ ተማሪዎችን የተሻለ የማንበብችሎታ እንዲኖራቸው የማያስችል በመሆኑ ነው በማለት ያስረዳሉ፡፡

Armbruster, Anderson & Ostertage (1987) የጽሁፍ ውቅር አቀላጥፎ የአንብቦ መረዳት ችሎታን ለማሻሻል ያለው ሚና በአምስተኛ ክፍል ተማሪዎች ላይ የተደረገ ጥናት ነበር፡፡ የጥናቱ ውጤትም የጽሁፍ አወቃቀርን በቀጥታ ማስተማር የጽሁፉን መልዕክት እንዲያወጡ የሚያስችል፣ አንብቦ የመረዳትንና መልሶ የማስታወስ ችሎታን እንደሚያጎለብት አመላክቷል፡፡ ይሁን እንጂ ይህ ርዕሰ ጉዳይ ተጠንቶ ያላለቀ እና ተጨማሪ ጥናት የሚያስፈልገው መሆኑን ጠቁመዋል፡፡

ሌላው ምክንያት የጽሑፍ ውቅር ብልሃት የአንብቦ መረዳት ችሎታን ያጎለብታል ከሚሉ ጥናቶች በተቃራኒ የብልሃት ትምህርት አስፈላጊ አይደለም፤ ውጤቱም ውድቀትን ያስከትላል፡፡ በማለት የሚከራከሩ ምሁራን እንዳሉ እንድሪስ (2009) እነ Guthrie et al. (1995)፣ Beach & Hynds (1991) ጠቅሰው የብልሀት ትምህርት ተማሪዎችን ከኪናዊ የማንበብ ልምድ እንዲርቁ ያደርጋል፤ መረዳትን ከማዳበር ይልቅ አድካሚ ነው፤ ክሂሎችን አዋህዶ ማቅረብ ላይ አያተኩርም፤ ውጤቱም ጊዜያዊና ዘላቂነት የሌለው ነው በማለት ይገልጻሉ፡፡ በተጨማሪም እንድሪስ (2009) እነ Hall-Kenyon & Black (2010) ዋቢ አድርገው የጽሑፍ ብልሃት እውቀትን ለመተግበር አስቸጋሪ ነው፡፡ ምክንያቱም አብዛኞቹ ጽሁፎች በተገቢው ተዋቅረው ስለማይዘጋጁ፤ በአንድ ጽሑፍ ውስጥ ውቅሮችን ነጣጥሎ ከማቅረብ ይልቅ የተለያዩ ውቅሮች ተዋህደው ስለሚገኙ እያንዳንዱ ውቅር ብልሃት ለአንብቦ መረዳት ያለውን ሚና እንደማያሳይ ማንሳታቸውን ይገልጻሉ፡፡ በመሆኑም የጽሑፍ ውቅር ብልሃት የአንብቦ መረዳት ችሎታን ያጎለብታል? አያጎለብትም? የሚሉ አከራካሪ ጉዳዮችን ለመለየት የከፊል ሙከራዊ ጥናት ማድረግ አስፈላጊ መሆኑ የዚህ ጥናት ሌላው መነሻ ምክንያት ነው፡፡ ስለሆነም ይህ ጥናት በአማርኛ ቋንቋ ትምህርት አውድ የጽሁፍ ውቅር ብልሀትን በግልጽ ማስተማር የአንብቦ መረዳት ችሎታን ለማሻሻል አስተዋጽኦ አለውን? ለሚለው መሰረታዊ ጥያቄ ምላሽ ሰጥቷል፡፡

**የጥናቱ ዘዴ**

የዚህ ጥናት ዋና ዓላማ የፅሁፍ ውቅር ብልሀትን በግልጽ ማስተማር የአንብቦ መረዳት ችሎታን ለማሻሻል ያለውን አስተዋጽኦ መፈተሽ ነው፡፡ ይህን ዓላማ ከግብ ለማድረስ ጥናቱ ወደ መጠናዊ ምርምር ያደላ የባለ ሁለት ቡድን ከፊል ሙከራዊ የጥናት ንድፍ የተከተለ ነው፡፡

ይህ ጥናት የተካሄደው በጎንደር ከተማ ከሚገኙ የመጀመሪያ ደረጃ ሙሉ ሳይክል ትምህርት ቤቶች መካከል በልዑል አለማየሁ ትምህርትቤት ነው፡፡ ከቦታ አንጻር ትምህርት ቤቱ በአመቺ ንሞና ዘዴ የተመረጠ ሲሆን፣ ይህም የሆነበት ምክንያት አጥኝዋ በቅርበት ትክክለኛ መረጃ ለማግኘት፣ የትምህርትቤቱን፣ የመምህራንንና የተማሪዎችን ድጋፍ ለማግኘት አመቺ ሆኖ ስለተገኘ ነው፡፡ በዚህ ጥናት እርከኑ የተመረጠው በዓላማ ተኮር ንሞና ነው፡፡ ምክንያቱም ከአራተኛ እስከ ስምንተኛ ክፍል ደረጃ ያሉ ተማሪዎች የፅሁፍ ውቅር ብልሀት ትምህርት ተጠቃሚ እንደሆኑ የቀደምት ጥናቶች በማመላከታቸው፤ እንዲሁም ከአንደኛ ደረጃ አንደኛ እርከን ተማሪዎች ይልቅ ሁለተኛ እርከን ላይ የአማርኛ ትምህርት አንብቦ መረዳት ችሎታ ላይ አተኩሮ የሚሰጥ በመሆኑ ነው፡፡ ከእርከኑ ውስጥ ሰባተኛ ክፍል የተመረጠው ደግሞ በአመቺ ንሞና ነው፡፡ ምክንያቱም አጥኝዋ የጥናቱን መረጃ ለመሰብሰብ የተማሪዎችን ትብብር ለማግኘት ከአምስተኛ እና ከስድስተኛ ክፍል ተማሪዎች ይልቅ የሰባተኛ ክፍል ተማሪዎች የተሻለ መረጃ ሊሰጡ ይችላሉ ተብሎ ስለታሰበ እና የስምንተኛ ክፍል ተማሪዎች ደግሞ ክልል አቀፍ ፈተና የሚወስዱ በመሆኑ መረጃ ለመሰብሰብ የጊዜ እጥረት ይኖራል ተብሎ በመታሰቡ ነው፡፡

ጥናቱ ከፊል ሙከራዊ የአጠናን ዘዴን የተከተለ በመሆኑ በአንድ መምህር ከሚማሩ የሰባተኛ ክፍል አምስት ምድብ ተማሪዎች መካከል ለሶስት ምድብ ተማሪዎች የቅድመ ፈተና ተስጥቶ ተቀራራቢ አማካይ ውጤት፣ ያላቸው ሁለት ቡድኖች እንዲመረጡ ተደርጓል፡፡ ከሁለቱ ቡድን ተማሪዎች መካከል ደግሞ በተራ የእጣ ንሞና ስልት አንዱን የሙከራ ቡድን ሌላኛውን የቁጥጥር ቡድን በማድረግ በጥናቱ እንዲሳተፉ ተደርጓል፡፡ በመቀጠል ጥናቱ በተካሄደበት ልዑል አለማየሁ አንደኛ ደረጃ ሙሉ ሳይክል ትምህርት ቤት በመማር ላይ ካሉ አምስት ምድብ (ወንድ=149 ሴት=173 ድምር= 322) የሰባተኛ ክፍል ተማሪዎች መካከል በቀላል የዕጣ ንሞና ስልት ለተመረጡ ሶስት ምድብ (7ኛ3፣ 7ኛ4 እና 7ኛ5) ወንድ=62 ሴት=86 ድምር=148 ተማሪዎች በተቃራኒ ፈረቃ በሶስት መምህራን የቅድመ ፈተና ተፈትነዋል፡፡ ውጤቱም በአጥኚዎቹ ታርሞ የ 7ኛ4 እና 7ኛ5 ምድብ ተማሪዎች ተመጣጣኝ አማካይ ውጤት እንደየ ቅደም ተከተላቸው 29.42 እና 29.72 በማስመዝገባቸው በቀላል የዕጣ ንሞና የ7ኛ4 ምድብ ተማሪዎች የቁጥጥር ቡድን የ 7ኛ5 ምድብ ተማሪዎች ደግሞ የሙከራ ቡድን ሆነው ተመርጠዋል፡፡ በዚህም መሰረት በጥናቱ ቅድመ ፈተናውን የሶስት ምድብ ተማሪዎች ድህረ ፈተናውን ደግሞ ሁለት ምድብ ተማሪዎች ተፈትነዋል፡፡

በዚህ ጥናት ዋነኛ የመረጃ መሰብሰቢያ ሆኖ ጥቅም ላይ የዋለው ፈተና ነው፡፡ በጥናቱ ተሳታፊ የሆኑት የሰባተኛ ክፍል ተተኳሪ ተማሪዎች የአንብቦ መረዳት ችሎታቸውን ለመለካት በአጥኚዎቹ ቅድመ እና ድህረ ፈተና ተዘጋጅቶ በመረጃ መሰብሰቢያነት ተግባር ላይ ውሏል፡፡ የቅድመ ፈተናው ዋነኛ ዓላማ የሙከራ እና የቁጥጥር ቡድኑ ተመጣጣኝ የአንብቦ መረዳት ችሎታ እንዳላቸውና እንደሌላቸው ለማረጋገጥ ነበር፡፡ የድህረ ፈተናው ዓላማ ደግሞ የጽሑፍ ውቅር ብልሃትን በግልጽ ከተማሩት የሙከራ ቡድን እና በተለምዷዊ ዘዴ በተማሩት (የጽሑፍ ውቅር ብልሃትን በግልጽ ባልተማሩት) የቁጥጥር ቡድን ተማሪዎች በየትኛው አቀራረብ የተማሩት የተሻለ ውጤት እንዳስመዘገቡ ለመፈተሽ ነበር፡፡ ከጥናቱ ልምምድ በፊት ለቅድመ እና ለድህረ ሁለት ተመሳሳይ ስልት የተከተሉ ፈተናዎች ተዘጋጅተዋል፡፡ ፈተናዎች ሲዘጋጁ ለቅድመ እና ለድህረ ፈተናዎች የሚወሰዱ ሁለት ምንባቦች ተመሳሳይ የቋንቋ አጠቃቀም ያላቸው፣ የተመጣጠነ የቃላት ብዛት የያዙና በአንድ ደራሲ የተጻፉ ዘነበ ወላ “ልጅነት” ከሚለው ልቦልድ መጽሐፍ ሁለት ምንባቦች ተመርጠዋል፡፡ ከምንባቦች የወጡ ጥያቄዎችም የሰባተኛ ክፍል መርሀ ትምህርትን ያገናዘቡ፣ ለእያንዳንዱ ፈተና አምስት እውነት /ሀሰት፣ አምስት ተቃራኒ ፍቺ የሚጠይቁ የአዛምድ ጥያቄዎች እና አስር የምርጫ ጥያቄዎች በአጠቃላይ ሀያ ጥያቄዎች ዝግ የአጠያየቅ ስልትን የተከተሉ ከ40% የሚወሰዱ ሆነው ተዘጋጅተዋል፡፡

ፈተናዎች ያላቸውን ተገቢነት ለማረጋገጥ በአማርኛ ቋንቋ ማስተማር ሁለተኛ ድግሪ ባላቸው መምህራን እና በአማካሪ የፈተናዎቹ ተገቢነት ተገምግሞ ማስተካከያ ተደርጓል፡፡ የፈተናውን አስተማማኝነት ለመለካት ደግሞ ከጥናቱ ተተኳሪ ትምህርት ቤት ውጭ በአዘዞ አጼ ፋሲል አንደኛ ደረጃ ሙሉ ሳይክል ትምህርትቤት በመማር ላይ ከሚገኙ ተማሪዎች መካከል በዕጣ ንሞና ስልት አርባ ተማሪዎች ተመርጠው ሀያ ተማሪዎች አንደኛውን ፈተና ቀሪ ሀያ ተማሪዎች ደግሞ ሁለተኛውን ፈተና እንዲፈተኑ ተደርጓል፡፡ በዚህ ጥናት ውስጥ ከአስተማማኝነት መለኪያ ዘዴዎች ውስጥ ተግባር ላይ የዋለው እኩል ክፋይ ዘዴ ነው፡፡ በዚህም መሰረት ቅድመ እና ድህረ ፈተና የተፈተኑ ተማሪዎች ከቀረቡላቸው የጥያቄዎች ብዛት በሙሉ ቁጥር እና በጎዶሎ ቁጥር ያስመዘገቧቸው ውጤቶችን በመመዝገብ በክሮንባኽ አልፋ ስሌት እንዲሰሉ ተደርገዋል፡፡

በቅድመ ፈተናውም የተመዘገበው የክሮንባኸ አልፋ ውጤት 0.838 ሲሆን፣ በድህረ ፈተናው ደግሞ 0.724 ውጤት ተመዝግቧል፡፡ እነዚህም የክሮንባኽ አልፋ ውጤቶች ከ0.7 በላይ በመሆናቸው ፈተናዎቹ አስተማማኝ መሆናቸውን ለመገንዘብ ተችሏል፡፡

የሙከራ እና የቁጥጥር ቡድኑ ተማሪዎች በቅድመ ፈተና ያስመዘገቧቸው ውጤቶች በባዕድ ናሙና ቲ-ቴስት ተነጻጽረዋል፡፡ በተመሳሳይ ሁለቱ ቡድኖች በድህረ ፈተና ያስመዘገቧቸው ውጤቶች በባዕድ ናሙና ቲ-ቴስት ተሰልቷል፡፡

## 4. የጥናቱ ውጤት ትንተና

የዚህ ጥናት ዋና ዓላማ የጽሑፍ ውቅር ብልሃትን በግልጽ ማስተማር የአንብቦ መረዳት ችሎታን ለማሻሻል ያለውን አስተዋጽኦ መፈተሽ ነው፡፡ዓላማውን ለማሳካት የሚያስችሉ መረጃዎችን ለማግኘት ሲባል ጥናቱ በልዑል አለማየሁ አንደኛ ደረጃ ሙሉ ሳይክል ትምህርት ቤት ለአምስት ተከታታይ ሳምንታት ለአስር ክፍለጊዜያት ትምህርቱ ተግባራዊ ሆኗል፡፡

የጥናቱን ርዕሰ ጉዳይ ለመመዘን ከሚያስችሉ መረጃ መሰብሰቢያ መሳሪያዎች አንዱና ዋነኛው የተማሪዎቹ የቅድመ እና ድህረ ፈተና ውጤት ነው፡፡ በዚህ መሠረት በቅድሚያ በተተኳሪ ትምህርት ቤቱ በአንድ መምህር በመማር ላይ ከሚገኙ አምስት ምድብ የሰባተኛ ክፍል ተማሪዎች መካከል በቀላል የዕጣ ንሞና የተለዩ ሶስት ምድብ ተማሪዎች በቅድመ ፈተና ያስመዘገቡት አማካይ ውጤት በገላጭ ስታተስቲክስተሰልቷል፡፡ ከሶስት ምድብ ተማሪዎች መካከል ተቀራራቢ ውጤት ያስመዘገቡ ሁለት ምድብ ተማሪዎች ተለይተዋል፡፡ ሁለቱም ምድቦች ቅድመና ድህረ ፈተና ከ40% ተሰጥቷቸው ያስመዘገቡት አማካይውጤት የናሙና ብዛት፣ መደበኛ ልይይት፣ የቲ-ዋጋ፣ የነፃነት ደረጃ እና የባለሁለት ጫፍ ጉልህነት ውጤት በባዕድ እና በጥንድ ናሙና ቲ-ቴስት ተሰልቶ በሠንጠረዥ የተገኘው ውጤት እንደሚከተለው ተተንትኖ ቀርቧል፡፡

### ሰንጠረዥ 1. የሶስቱ ቡድኖች ቅድመ ፈተና ውጤት ንጽጽር

|  |  |  |  |
| --- | --- | --- | --- |
|  | የናሙና ብዛት  |  አማካይ | መደበኛ ልይይት |
|  ምድብ 3 |  49 | 25.79 | 5.70 |
|  ምድብ 4 |  49 | 29.42 | 5.83 |
|  ምድብ 5 |  50 | 29.72 | 4.72 |

ከላይ የቀረበው ሰንጠረዥ እንደሚያሳየው ቅድመ ፈተናውን የተፈተኑት ሶስት ምድብ ተማሪዎች ያስመዘገቡትን አማካይ ውጤት ያሳያል፡፡ በእያንዳንዱ ቡድን ውስጥ የአንብቦ መረዳት ችሎታቸውን ለመፈተሽ ከተገኘው አማካይ ውጤት መረዳት እንደሚቻለው የምድብ አራት እና የምድብ አምስት ተማሪዎች ተቀራራቢ የአንብቦ መረዳት ችሎታ አማካይ ውጤት እንደየቅደም ተከተላቸው 29.42 እና 29.72 እንዳስመዘገቡ ያሳያል፡፡ የምድብ ሶስት ተማሪዎች ግን ከሁለቱ ምድብ ተማሪዎች ያነሰ አማካይ 25.79 በማስመዝገብ ከጥናቱ ውጭ ሆነዋል፡፡

### ሰንጠረዥ 2. የሙከራ እና የቁጥጥር ቡድኑ ቅድመ ፈተና ውጤት ንጽጽር በባዕድ ናሙና ቲ-ቴስት

|  |  |  |  |  |  |  |  |
| --- | --- | --- | --- | --- | --- | --- | --- |
| ቅድመ ፈተና | ቡድን | የናሙና ብዛት | አማካይ | መደበኛ ልይይት | የቲ-ዋጋ  | የነጻነት ደረጃ  | የባለሁለት ጫፍ ጉልህነት ውጤት |
| የቁጥጥር  |  49 | 29.42 | 5.83 | 0.273 |  97 |  0.78 |
| የሙከራ |  50 | 29.72 | 4.72 |

ከላይ የቀረበው ሰንጠረዥ እንደሚያመለክተው የቁጥጥር ቡድኑ ተማሪዎች 29.42 የሙከራ ቡድኑ ተማሪዎች ደግሞ 29.72 አማካይ ውጤቶች ተመዝግበዋል፡፡ በሁለቱ ቡድኖች መካከል ያለው የአማካይ ልዩነት 0.3 ሲሆን ይህም ልዩነት በጣም ዝቅተኛ በመሆኑ የተነሳ ተመጣጣኝ የአንብቦ መረዳት ችሎታ ሊኖራቸው እንደሚችል ፍንጭ የሚሰጥ ነው፡፡ ነገር ግን አማካዩን ብቻ በማየት እኩል ናቸው ማለት ስለማይቻል ሌሎች ስታትስቲክስ ውጤቶችን መመልከት አስፈላጊ ነው፡፡ በዚህም መሰረት በ97 የነጻነት ደረጃ ተሰልቶ የተገኘው የቲ-ዋጋ 0.273 ሆኗል፡፡ ይህም ውጤት ወደዜሮ የቀረበ መሆኑ ጉልህ ልዩነት እንደሌለ ፍንጭ ያሳያል፡፡ በመሆኑም በሁለቱ ቡድኖች የተመዘገቡት አማካዮች ተቀራራቢ መሆናቸው እንዲሁም የተመዘገበው የቲ-ዋጋ ወደ ዜሮ የቀረበ ከመሆኑ ጋር በተያያዘ በባለሁለት ጫፍ የጉልህነት ውጤቱ ከ0.05 በላይ (0.78) ውጤት ተገኝቷል፡፡ ይህም ውጤት የሙከራ እና የቁጥጥር ቡድኑ ተማሪዎች በተፈተኑት ቅድመ ፈተና ተመጣጣኝ የአንብቦ መረዳት ችሎታ እንዳላቸው ለማረጋገጥ አስችሏል፡፡

በሌላ በኩል የሙከራ ቡድኑ ተማሪዎች የጽሑፍ ውቅር ብልሃትን በግልጽ ሰልጥነው የማንበብ ክሂልን ከተማሩ በኋላ እንዲሁም የቁጥጥር ቡድኑ ተማሪዎች በብልሃቱ ሳይሰለጥኑ የንባብን ክሂል ለአስር ክፍለጊዜያት ከተለማመዱ በኋላ ድህረ ፈተና እንዲፈተኑ ተደርጓል፡፡ ከዚህ በታች የቀረበው ሰንጠረዥም ሁለቱ ቡድኖች በተለያዩ የማስተማር አቀራረቦች ለአስር ክፍለጊዜያት ከተማሩ በኋላ በተፈተኑት ድህረ ፈተና የተገኙ ውጤቶችን ያሳያል፡፡

ሰንጠረዥ 3. የሙከራ እና የቁጥጥር ቡድኑ ተማሪዎች ድህረ የአንብቦ መረዳት ችሎታ ንጽጽር በባድ ናሙና ቲ ቴስት

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ድህረ ፈተና | ቡድን | የናሙና ብዛት | አማካይ | መደበኛ ልይይት | የቲ-ዋጋ  | የነጻነት ደረጃ  | የባለሁለት ጫፍ ጉልህነት ውጤት | የዝምድና ጥንካሬ[[3]](#footnote-3) |
|  የሙከራ |  50 | 31.60 | 4.57 | 2.05 |  97 |  0.043 |  0.103 |
| የቁጥጥር |  49 | 29.84 | 3.93 |

ከሰንጠረዡ መረዳት እንደሚቻለው የቁጥጥር ቡድኑ የአንብቦ መረዳት ድህረ ፈተና ካስመዘገበው አማካይ ውጤት 29.84 መደበኛ ልይይት 3.93፣ የሙከራ ቡድኑ ያስመዘገበው አማካይ ውጤት 31.60 መደበኛ ልይይት 4.57 በልጦ ይታያል፡፡ ከዚህም በተጨማሪ የሙከራ እና የቁጥጥር ቡድኑ ተማሪዎች በአንብቦ መረዳት ችሎታ ቅድመ ፈተና ካስመዘገቡት አማካይ ውጤት አንጻር የሙከራ ቡድኑ አማካይ ውጤት 31.60 በማምጣት ማሻሻልን ሲያሳይ፣ የቁጥጥር ቡድኑ ደግሞ 29.84 በማግኘት ቀድሞ ከነበረው አማካይ ላይ ጥቂት (0.42) ለውጥ ታይቶበታል፡፡ ከዚህ በመነሳት የቁጥጥር ቡድኑ በድህረ ፈተና ውጤት ለውጥ የተከሰተበት ምክንያት የአንብቦ መረዳት ችሎታ በጊዜ ሂደት (ከዕለት ዕለት) መሻሻል እንደሚያሳይ ፍንጭ ይሰጣል፡፡

በሌላ በኩል በሁለቱ ቡድኖች (በሙከራ እና በቁጥጥር ቡድኑ) መካከል ጉልህ ልዩነት መኖር አለመኖሩን ለማረጋገጥ በባለሁለት ጫፍ የጉልህነት ውጤት እና የዝምድና ጥንካሬ የተገኘው ውጤት ሲታይ የጉልህነት ውጤት 0.043 ተመዝግቧል፡፡ ከዚህም ውጤት መረዳት የሚቻለው በሁለቱ ቡድኖች መካከል በድህረ አንብቦ መረዳት ፈተና ውጤት ጉልህ ልዩነት መኖሩን ነው፡፡ ከዚህ በተጨማሪ የዝምድና ጥንካሬ ደረጃው የሁለቱን ቡድን አማካይ ውጤቶች እና የጉልህነት ውጤቱን መሰረት በማድረግ በኮኸንስ ዲ ስሌት የተገኘው ውጤት 0.103 ነው፡፡ ውጤቱ እንደሚያሳየው በሁለቱ ቡድኖች መካከል የተገኘው የዝምድና ጥንካሬ ደረጃ ደካማ መሆኑን ነው፡፡ በሌላ መልኩ በሙከራ እና በቁጥጥር ቡድኑ ተማሪዎች መካከል የተመዘገበው የአንብቦ መረዳት ድህረ ፈተና አማካይ ልዩነት እንደሚያሳየው የሙከራ ቡድኑ ተማሪዎች በጽሑፍ ውቅር ብልሃት የማንበብ ክሂልን በመማራቸው10.3% አማካይ ልዩነት ለውጥ መምጣቱን የዝምድና ጥንካሬ ደረጃው ይጠቁማል፡፡

## የጥናቱ ውጤት ማብራሪያ

በጥናቱ ቅድመ ፈተና በሙከራ እና በቁጥጥር ቡድኑ ተማሪዎች መካከል ተቀራራቢ አማካይ ውጤት (የሙከራ ቡድኑ 29.72 የቁጥጥር ቡድኑ 29.42 አማካይ ውጤት) ተመዝግቦ ለአምስት ተከታታይ ሳምንታት ለአስር ክፍለጊዜያት ለሙከራ ቡድኑ ተማሪዎች የጽሑፍ ውቅር ብልሃትን በግልጽ በማስተማር ለቁጥጥር ቡድኑ ተማሪዎች ደግሞ በተለምዷዊው ዘዴ (ጽሑፍ ውቅር ብልሃት በግልጽ ሳይማሩ) የማንበብ ክሂልን ከተማሩ በኋላ ድህረ አንብቦ መረዳት ፈተና ተፈትነዋል፡፡ሁለቱም ቡድኖች በድህረ ፈተና ያስመዘገቡት አማካይ ውጤት በባዕድ ናሙና ቲ-ቴስት ሲነጻጸር የሙከራ ቡድኑ ተማሪዎች 31.60 አማካይ ውጤት 4.57 መደበኛ ልይይት፣ የቲ-ዋጋ 2.09 እና 0.042 የባለሁለት ጫፍ ጉልህነት ውጤት በማስመዝገብ ከቁጥጥር ቡድኑ ተማሪዎች ጉልህ ልዩነት አሳይተዋል፡፡ ይሁን እንጂ በሁለቱ ቡድኖች መካከል የተመዘገበውን ጉልህ ልዩነት መሰረት በማድረግ የዝምድና ጥንካሬ ሲፈተሽ 0.101 በመሆኑ ደካማ የዝምድና ጥንካሬ ደረጃ አሳይቷል፡፡ ስለሆነም በሙከራ እና ቁጥጥር ቡድኑ ተማሪዎች መካከል ጉልህ ልዩነት የተመዘገበው የሙከራ ቡድኑ ተማሪዎች በጽሑፍ ውቅር ብልሃት የማንበብ ክሂልን በመማራቸው ነው፡፡

በዚህ ጥናት የተገኘው ውጤት ከቀደምት ጥናቶች መካከል ሙሉገበያ (2009) እና ጥሩነሽ (2005) ጥናት ጋር ተመሳሳይ ውጤት ታይቷል፡፡ በዚህ ጥናት የተገኘው የጉልህነት ውጤት 0.043 የዝምድና ጥንካሬ (0.103) የዝምድና ጥንካሬ ደረጃ ደካማ ነው፡፡ የሙሉገበያ (2009) ጥናት ደግሞ የጉልህነት ውጤት 0.000 ነው፡፡ በቅድመ እና ድህረ ፈተና የተገኘውን አማካይ ውጤት መሰረት በማድረግ በኮኸንስ ዲ ፎርሙላ ሲሰላ የዝምድና ጥንካሬ ደረጃው (0.257) መጠነኛ የዝምድና ጥንካሬ ደረጃ ላይ ተገኝቷል፡፡ የሙሉገበያን ጥናት ከዚህ ጥናት ጋር የሚያመሳስለው በጽሑፍ ውቅር ብልሃት በግልጽ በተማረው የሙከራ ቡድኑ ተማሪዎች እና ባልተማረው የቁጥጥር ቡድኑ ተማሪዎች መካከል ጉልህ ልዩነት ማሳየቱ ነው፡፡ በሌላ መልኩ በዚህ ጥናት የሙከራ ቡድኑ ተማሪዎች ከቁጥጥር ቡድኑ ተማሪዎች ጉልህ ልዩነት ቢያሳዩም የሙሉገበያ (2009) ጥናት መጠነኛ (0.257) የዝምድና ጥንካሬ ደረጃ ላይ ሲሆን ይህ ጥናት ግን ደካማ (0.103) የዝምድና ጥንካሬ ደረጃ በማስመዝገቡ ልዩነት አሳይቷል፡፡

ሌላው ከዚህ ጥናት ጋር ተመሳሳይነት ያለው ቀደምት ጥናት ጥሩነሽ (2005) ጥናት ነው፡፡ ጥናቱ በጽሑፍ ውቅር ብልሃት በተማረው የሙከራ ቡድኑ ተማሪዎች እና በጽሑፍ ውቅር ብልሃት ባልተማረው የቁጥጥር ቡድኑ ተማሪዎች መካከል የድህረ ፈተና አማካይ ውጤት ጉልህ ልዩነት (0.000) አሳይቷል፡፡ በቅድመ እና ድህረ ፈተና የተገኘውን አማካይ ውጤት መሰረት በማድረግ በኮኸንስ ዲ ፎርሙላ ሲሰላ የዝምድና ጥንካሬ ደረጃው (0.297) መጠነኛ የዝምድና ጥንካሬ ደረጃ ያሳያል፡፡

ይህ ጥናት የጽሑፍ ውቅር ብልሃትን በግልጽ በማንበብ ክሂል በተማረው የሙከራ ቡድኑ ተማሪዎች እና በተለምዷዊው ዘዴ በተማረው (ጽሑፍ ውቅር ብልሃትን በግልጽ ባልተማረው) የቁጥጥር ቡድኑ ተማሪዎች መካከል የድህረ ፈተና አማካይ ውጤት ጉልህ ልዩነት ማሳየቱ ከጥሩነሽ (2005) ጥናት ጋር ሲያመሳስለው፤ በሁለቱ ቡድኖች መካከል ከታየው የዝምድና ጥንካሬ ደረጃ አንጻር የጥሩነሽ (2005) ጥናት መጠነኛ ሲሆን ይህ ጥናት ደግሞ ደካማ የዝምድና ጥንካሬ ደረጃ ላይ ይገኛል፡፡ ለዚህም ምክንያቱ ይህ ጥናት የተካሄደው በሰባተኛ ክፍል ተማሪዎች ተተኳሪነት ለአምስት ተከታታይ ሳምንታት በአስር ክፍለጊዜያት በተደረገ ልምምድ ነው፤ ምናልባትም ከዚህ በላይ ለረዥም ጊዜ ልምምዱ ቢካሄድ የተሻለ የዝምድና ጥንካሬ ደረጃ ሊመዘገብ እንደሚችል አጥኝዋ ታምናለች፡፡

በትንተናው ከተገኘው ውጤት በመነሳት የጽሁፍ ውቅር ብልሃት የተማሪዎችን አንብቦ የመረዳት ችሎታ ለማሻሻል አስተዋጽኦ እንዳለው መረዳት ተችሏል፡፡ ይህም በተዛማጅ ድርሳናት ክለሳ ከተገለጸው Grabe (2002)፣ Meyer &Ray (2011) እናHess (2006) የተማሪዎች የጽሑፍ አወቃቀር እውቀት አንብቦ የመረዳት ችሎታቸው እንዲሻሻል አስተዋጽኦ ያደርጋል፡፡ ከሚለው ሃሳብ ጋር ይዛመዳል፡፡ በተመሳሳይ በቀደምት ጥናቶች ከተገለጹት ሙሉገበያ (2009)፣ ጥሩነሽ (2005)፣ Meyer et al. (1980) እና Armbuster et al. (1987) የጥናት ውጤቶች ጋር ተደጋግፏል፡፡ ሆኖም እንድሪስ (2009) እነ Guthrie et al. (1995)፣ Beach & Hynds (1991) ጠቅሰው የብልሀት ትምህርት ተማሪዎችን ከኪናዊ የማንበብ ልምድ እንዲርቁ ያደርጋል፤ መረዳትን ከማዳበር ይልቅ አድካሚ ነው፤ ክሂሎችን አዋህዶ ማቅረብ ላይ አያተኩርም፤ ውጤቱም ጊዜያዊና ዘላቂነት የሌለው ነው በማለት ከገለጹት ውጤት ጋር የተቃረነ ውጤት አሳይቷል፡፡ በአጠቃላይ የሙከራ ቡድኑ ተማሪዎች በጽሑፍ ውቅር ብልሃት የማንበብ ክሂልን በመማራቸው የመጣው ለውጥ 10.3% መሆኑን ጥናቱ አመላክቷል፡፡

**መደምደሚያ እና አስተያየት**

በአጠቃላይ በጥናቱ ሂደት በተግባር እንደታየውና ከቅድመ እና ድህረ ፈተና ውጤት የተገኙ መረጃዎች እንደሚያመላክቱት የጽሑፍ ውቅር ብልሃትን በግልጽ ማስተማር ለአንብቦ መረዳት ችሎታ መሻሻል አስተዋጽኦ እንዳለው መረዳት ተችሏል፡፡ በመሆኑም፣ በአማርኛ ቋንቋ ትምህርት በመካከለኛ ደረጃ ተማሪዎች የጽሑፍ ውቅር ብልሃቶችን በማንበብ ክሂል በግልጽ ሲተገበሩ ማለትም (በቅድም ተከተል፣ ችግርና መፍትሄ፣ ምክንያት ወይም ውጤት እና በማወዳደርና ማነጻጸር) ማስተማር የተማሪዎችን አንብቦ የመረዳት ችሎታ ለማሻሻል ጉልህ አስተዋጽኦ አለው፡፡

ከጥናቱ ግኝት በመነሳትም የአማርኛቋንቋ ሥርዓተትምህርት እና የማስተማሪያ መጻሕፍት አዘጋጆች በዝግጅት ወቅት የተማሪዎችን አንብቦ የመረዳት ችሎታ ለማሳደግ የማንበብ ክሂልን ለማስተማር ምንባቦች ሲያዘጋጁ የጽሑፍ ውቅር ብልሃቶችን መሰረት አድርገው እንዲደራጁ ቢያደርጉ ለአንብቦ መረዳት ችሎታ መሻሻል ጉልህ አስተዋጽኦ ይኖረዋል፡፡ መምህራን የማንበብ ክሂልን ሲያስተምሩ ተማሪዎች ምንባቡ ለተደራጀበት አወቃቀር ስልት ትኩረት ሰጥተው እንዲያነቡ፣ የጽሑፉን መልዕክት እንዲረዱ፣ የማስታዎስ ችሎታቸው ከፍ እንዲል እንዲሁም የአንብቦ መረዳት ተግባራትን መስራት እንዲችሉ በሚያግዝ መልኩ ትምህርቱን ቢተገብሩ፡፡ እንዲሁም ወላጆች፣ አስጠኝዎች፣ ተማሪዎች፣ የመሳሰሉት አጋር አካላት በማንበብ ክሂል መማር ማስተማር ሂደት ስለ ጽሑፍ ውቅር ብልሃት ግንዛቤ ኖሯቸው ማንኛውንም ጽሑፍ ከማንበባቸው በፊት በቅድሚያ ጽሑፉ የተደራጀበትን ስልት ቢለዩ፣ የጽሑፍን መልዕክት ሳይሰለቹ በቀላሉ አንብበው መረዳት እንዲችሉ ያግዛል፡፡

**ምስጋና**

መረጃ በመስጠት ለተባበሩን ለልዑል አለማየሁ አንደኛ ደረጃ ትምህርት ቤት አስተዳደር እና ተማሪዎች ልዩ ምስጋና እናቀርባለን፡፡ ከፊል ሙከራዊ ጥናቱንም በመተግበር ለተባበሩንም መምህርት ምስጋናችን የላቀ ነው፡፡ ጎንደር ዩኒቨርሲቲም መረጃዎችን ለመሰብሰብ እንድንችል ዘንድ የድጋፍ ደብዳቤ ስለጻፈልን እናመሰግናለን፡፡

**ዋቢ ጽሑፎች**

ሙሉገበያ ያለው፡፡ (2009)፡፡ ’’የጽሁፍ አወቃቀርን ማስተማር አንብቦ የመረዳትን ችሎታ በማጎልበት ረገድ ያለው ሚና፤ በአዲስ ዘመን ከፍተኛ 2ኛ ደረጃ ትምህርት ቤት በዘጠነኛ ክፍል ተማሪዎች ተተኳሪነት’’ አዲስ አበባ ዩኒቨርሲቲ ፣ ለሁለተኛ ዲግሪ ማሟያነት የቀረበ ጥናት(ያልታተመ)፡፡

እንድሪስ አባይ፡፡ (2009)፡፡ ’’በቴክስት ውቅር ብልሃቶች በአማርኛ ማንበብን መማር በተማሪዎች የአንብቦ መረዳት ችሎታ ላይ ያለው ተጽዕኖ፤ በስድስተኛ ክፍል ተተኳሪነት፡፡’’ አዲስ አበባ ዩኒቨርሲቲ፣ለዶክትሬት ዲግሪ ማሟያ ጥናት (ያልታተመ)፡፡

የትምህርት ሚኒስቴር፡፡ (2007)፡፡ *የአፍ መፍቻ የአማርኛ ቋንቋ የመምህሩ መምሪያ መጽሐፍ ሰባተኛ ክፍል፡፡* ዱባይ፣ አል ጎሬር አታሚ ድርጅት፡፡

ጥሩነሽ ታደሰ፡፡ (2008)፡፡ “በጥያቄና ምላሽ ግንኙነት ዘዴ ማስተማር የአንብቦ መረዳት ችሎታን ለማጎልበት ያለው ሚና፡፡” ባህርዳር ዩኒቨርስቲ፣ ለሁለተኛ ዲግሪ ማሟያ የቀረበ ጥናት (ያልታተመ)፡፡

ጥሩነሽ ክንፈ፡፡ (2005)፡፡ ’’በሰሜን ሸዋ ዞን በእነዋሪ ሚሊኒዬም መሰናዶና አጠቃላይ ሁለተኛ ደረጃ ትምህርት ቤት በ9ኛ ክፍል ተማሪዎች የአማርኛ ቴክስት አወቃቀር እውቀት አንብቦ የመረዳት ችሎታን በማጎልበት ረገድ ያለው ሚና፡፡’’ ባህርዳር ዩኒቨርስቲ ለሁለተኛ ዲግሪ ማሟያ የቀረበ ጥናት (ያልታተመ)፡፡

Armbruster,  B.B., Andersen, H.T., and  Ostertage, J. (1987). Does text Structure /Summarization/ Instruction Facilitate Learning from Expository Text*?ReadingResearch Quarterly*, Vol. 22, No. Pp. 331-346.

Brown, H. D. (1994). *Principles of Language Learning and Teaching*. Prentice Hall Regents.

Early Grade Reading Assessment. (2010). *Ethiopian early grade reading assessment: Data*

*analytic report: Language & early learning*. Addis Ababa (USAID/Ethiopia).

Grabe, B. (2002). Using discourse patterns to improve reading comprehension. *JALT Conference Proceedings*, pp.9-16. Shizuoka, Northern Arizona University.

Griffiths, C. (2008).(Ed.), *Lessons from good language learners*. (pp. 35–48). Cambridge: Cambridge University Press.

Macaro, E. (2010). The Relationship between Strategic Behavior and Language Learning Success. In Macaro, E. *Continuum Cmpanion to second Language Acquisition, Continuum.* London: Continuum.

Meyer, B.,J.,F., and Ray, M.,N. (2011). Structure Strategy Interventions: Increasing Reading Comprehension of Expository Text. *International  Electronic Journal of Elementary Education*. 4(1) 127- 152.

Meyer, B.J.F., Brandt, D. M., & Bluth, G. J. (1980). Use of top level Structure in Text: key for reading comprehension of ninth – grade students. *Reading Research quarterly*, 16, 72-103.

O’Malley,J. &Chamot,A. (1990)*. Learning Strategies in Second Language Acquisition*: Coumbridge: Coumbridge University Press.

Oxford, R. (1990). *Language Learning Strategies:* what Every Teacher Should Know. Boston: Heinle & Heinle Publishers.

Rose, H. (2012). Language Learning Research: Where do we go from here? *Studies in self*

 *Access Learning.* 3 (2): 137-148.

Rose, H., & Harbon, L. (2013).Self-Regulation in Second Language Learning: An Investigation of the Kanji-Learning Task. *Foreign Language Annuals*. 46(1), 96–107. doi:10.1111/flan.12011.

1. በልዑል አለማየሁ አንደኛ ደረጃ ትምህርት ቤት የአማርኛ ቋንቋ መምህርት [↑](#footnote-ref-1)
2. በጎንደር ዩኒቨርሲቲ የኢትዮጵያ ቋንቋዎች እና ሥነጽሑፍ አማርኛ ትምህርት ክፍል ረዳት ፕሮፌሰር [↑](#footnote-ref-2)
3. **የዝምድና ጥንካሬ ደረጃ፣** የባለሁለት ጫፍ ጉልህነት ውጤት ከ0.05 በታች ከሆነ ወይም ጉልህ ልዩነት መኖሩን ሲያመለክትየሚሰላ ነው፡፡ ኮኸንስ ዲ ደግሞ ከጉልህነት ውጤት በመነሳትየዝምድና ጥንካሬ ደረጃውን ያሳያል፡፡ በዚህም መሰረት፡

ከ 0 እስከ 0.20 = ደካማ ከ 0.51 እስከ 1.00 = መካከለኛ

 ከ0.21 እስከ 0.50 = መጠነኛ ከ 1 በላይ ጠንካራ የዝምድና ጥንካሬ ደረጃን ያመለክታል፡ [↑](#footnote-ref-3)